**Fókuszban az ADHD - izgalmas programok az Agykutatás Hete pécsi helyszínein**

**Az agykutatás legfrissebb eredményeit bemutató programsorozattal várják az érdeklődőket március 11-15. között Budapesten, Szegeden, Debrecenben és Pécsett is az Agykutatás Hetén. A baranyai megyeszékhelyen a figyelemhiányos hiperaktivitás-zavar, közkeletűbb nevén ADHD kerül górcső alá, interaktív napon ismerkedhetünk az idegsejtek, az érzékelés világával, rendhagyó dzsúdóórán is részt vehetünk, illetve arról is hallhatunk, miként segíthet a mesterséges intelligencia egy-egy diagnózis felállításában.**

*"Az emberi agy az orvostudomány egyik legizgalmasabb és sok szempontból legkevésbé feltérképezett területe. Évről évre más-más, agykutatással kapcsolatos témával és hozzájuk kapcsolódó színes, interaktív programokkal készülünk a látogatók számára, amelynek keretében megismerkedhetnek a kutatásokat támogató modern technológiai eljárásokkal, átélhetnek, kipróbálhatnak különböző vizsgálati módszereket, sőt, tesztelhetik is magukat"* - mondta el Illés Annamára, a pécsi programokat szervező PTE Általános Orvostudományi Kar Transzdiszciplináris Kutatások Intézetének munkatársa.

A nemzetközi gyökerű Agykutatás Hete mindazon tudományterületek eredményeit, kutatási irányait és lehetséges vetületeit igyekszik összefogni, amelyek valamilyen módon kapcsolódnak a neurológia, illetve neurobiológia területéhez, ugyanakkor közelebb hozza, elérhetővé teszi a társadalom számára ezen diszciplínák eredményeit.

**Pécsett** a 2024-es Agykutatás Hetének első programja egy, **az ADHD-val**, azaz a figyelemhiányos hiperaktivitás-zavarral **foglalkozó workshop lesz március 11-én**. **A PTE Általános Orvostudományi Kar új elméleti tömbjében** megrendezendő eseményen egy tapasztalt gyógypedagógus segítségével nyerhetünk betekintést az ADHD-val élők mindennapjaiba.

Március 12-én 10-15 óra között ***"Agyunk titkai"* interaktív nap**ra várják az érdeklőket a pécsi orvosi dr. Grastyán Endre aulájába. Ennek során **barangolhatunk egy idegsejt belsejében**, megismerkedhetünk **az ízlelés, az illatok, a látás és a hallás** világával**, agyunk 3D-modellezésének lehetőségei**vel, valamint anatómiai megközelítéssel leshetünk bele abba, hogy mit is rejt a koponyánk.

Március 13-án ***"AI az orvosdiagnosztikában"*** címmel rendeznek kerekasztal-beszélgetést, melynek az I Love Pécs Café ad otthont. Ennek során azt vizsgálják, hogy **könnyebb lenne-e az életünk, ha a mesterséges intelligencia segítené egy-egy diagnózis felállítását**, hozhat-e felelős döntést a mesterséges intelligencia, elhagyható-e a humán faktor.

Március 14-én a szervezők **tatamira hívják a fiatal korosztályt** egy **játékos dzsúdóóra** keretében a PVSK Judo Szakosztályának Kálvin utcai edzőtermében. Ez a rendhagyó workshop is **az ADHD-t helyezi fókuszba**, különös tekintettel annak különböző környezeti, személyes és intézményi tényezőkkel való kölcsönhatására. A foglalkozást követően a PVSK judokái egy szórakoztató és interaktív programelemmel lepik meg a résztvevő gyerekeket.

Március 15-én, a pécsi programsor zárásaként ***"Út a megértés felé: az ADHD sokszínűsége, kihívásai és lehetőségei"*** címmel zajlik majd kerekasztal-beszélgetés az I Love Pécs Caféban. A szakemberek vezette diskurzus azt boncolgatja, hogy vajon **uralható, vagy irányítható-e az ADHD-s állapot**, akaraterő-e az akaraterő, lustaság-e a lustaság, **mi az a neurodiverzitás és az affirmatív szemlélet**, valamint mennyit számít a tájékoztatás, a megfelelő mennyiségű és minőségű információ és a támogatói attitűd.

A programok ingyenesek, de regisztrációhoz kötöttek, azok listáját, időpontjait és a regisztrációs linket [a rendezvénysorozat weboldalán](https://agykutatashete.hu/helyszinek/pecs/) találják az érdeklődők.

**További részletek:** [**https://agykutatashete.hu/**](https://agykutatashete.hu/)

**A pécsi programok:** [**https://agykutatashete.hu/helyszinek/pecs/**](https://agykutatashete.hu/helyszinek/pecs/)

*Sajtókapcsolat, interjúkérés, további információ:*

*Harta Viktor
PTE Általános Orvostudományi Kar, PR és Kommunikációs Iroda
E-mail: viktor.harta@aok.pte.hu*